Diari Oficial de la Generalitat Valenciana


Sumari del DOGV 3062, del 22-08-1997 (1997/9627)

ORDRE de 14 de juliol de 1997, de la Conselleria de Medi Ambient de la Comunitat Valenciana, per la qual es desplega el Decret 240/1994, de 22 de novembre, del Govern Valencià, pel qual s'aprova el Reglament Regulador de la Gestió de Residus Sanitaris.
------------------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/1997/07/14/(1)/dof/vci/html**

### Dades del document

Número de DOGV
:   3062

Data del DOGV
:   22-08-1997

Secció del DOGV
:   DISPOSICIONS GENERALS

Número del document
:   1997/9627


Data del document
:   14-07-1997

Organisme emissor
:   Conselleria de Medi Ambient

Tipus de document
:   Ordre

Anàlisi jurídica

ORDRE de 14 de juliol de 1997, de la Conselleria de Medi Ambient de la Comunitat Valenciana, per la qual es desplega el Decret 240/1994, de 22 de novembre, del Govern Valencià, pel qual s'aprova el Reglament Regulador de la Gestió de Residus Sanitaris.  
El 22 de novembre de 1994, el Govern Valencià va aprovar el Decret 240/1994, pel qual s'aprova el Reglament Regulador de la Gestió dels Residus Sanitaris.  
Aquesta norma es va aprovar seguint els criteris comunitaris establits en la Directiva 91/689/CEE, de protecció de la salut humana i del medi ambient, amb la finalitat d'aconseguir una gestió integral dels residus sanitaris generats o gestionats en la Comunitat Valenciana.  
En l'article 12, Tractament i eliminació dels residus sanitaris, s'indica que la Conselleria de Medi Ambient podrà autoritzar altres processos de tractament que considere adequats, depenent del desenvolupament tecnològic.  
Amb motiu de l'avanç tecnològic, es fa necessària la consideració d'un procediment normalitzat per a l'autorització d'altres processos de tractament i complir uns criteris generals objectius, de manera que la Conselleria de Medi Ambient els puga considerar adequats. En aquest sentit, es pretén clarificar i desplegar allò que es dicta en l'article 12, apartat 2.b).  
Es considera que les instal·lacions de tractament de residus sanitaris han de ser instal·lacions fixes i es descarten les mòbils, ja que és necessari que aquestes instal·lacions puguen ser controlades de manera sistemàtica per l'administració i no depenguen del lloc d'operació. D'aquesta manera, les entrades i eixides de matèries en la instal·lació es produeixen en un punt determinat i localitzat. Si és necessari, es podran establir controls continus.  
La competència de la Generalitat Valenciana per al desplegament legislatiu i l'execució de la legislació estatal, com també per a establir normes addicionals de protecció del medi ambient (article 149.1.23 de la Constitució espanyola i 32.6 de l'Estatut d'Autonomia), faculta per a dictar una norma com aquesta.  
La disposició final primera del Decret 240/1994, de 22 de novembre, faculta el conseller de Medi Ambient perquè dicte les disposicions necessàries per al desplegament del decret esmentat.  
En vista de tot l'anterior,  
ORDENE  
Article 1  
Els residus sanitaris del grup III també podran ser eliminats com a residus assimilables a urbans:  
1. Sempre que hagen estat sotmesos a un procés d'esterilització mitjançant vapor calent a pressió per tècnica d'autoclau en una instal·lació fixa, que es realitzarà en les condicions següents:  
- Extracció de l'aire de la cambra de tractament d'esterilització i de l'aire dels residus que cal esterilitzar per evacuació del fluid, amb la introducció subsegüent de vapor saturat.  
- Esterilització amb vapor saturat, amb registre automàtic almenys de les variables pressió, temperatura i temps,  
- Assecat del material desinfectat per evacuació, a més de l'extracció de l'aire de la cambra i l'esterilització amb vapor saturat.  
Finalment, es procedirà a una trituració dels residus esterilitzats de manera prèvia a l'eliminació.  
2. Els residus sotmesos al procés d'esterilització mitjançant vapor calent a pressió per tècnica d'autoclau podran sofrir una trituració abans del procés d'esterilització mencionat, sempre que l'equip de trituració estiga situat en l'interior de la cambra en què els residus són esterilitzats, de manera que l'equip de trituració passe també el mateix procés d'esterilització en tots els seus elements.  
Article 2  
Es podran autoritzar altres sistemes de tractament per esterilització d'acord amb el procediment següent:  
1. Iniciació: sol·licitud i documentació necessària.  
L'interessat haurà de sol·licitar davant la Conselleria de Medi Ambient l'autorització d'un període de proves per al desenvolupament del sistema. Juntament amb aquesta, haurà d'aportar la documentació necessària que acredite l'eficàcia del mètode proposat, amb inclusió dels corresponents certificats per un centre, laboratori o institut oficial o homologat sobre els assajos de verificació normalitzats i sobre els resultats. Juntament amb tot l'anterior, s'aportarà la documentació corresponent al procés d'investigació i desenvolupament del sistema proposat, amb l'acompanyament de la documentació necessària que acredite la bondat del procediment.  
Qualsevol tramitació per a l'admissió de la sol·licitud seguirà allò legislat per la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
2. Autorització de realització del període de proves i l'execució d'aquestes.  
La Conselleria de Medi Ambient, mitjançant una resolució de la Direcció General de Qualitat Ambiental, autoritzarà, en el termini de tres mesos, la realització d'un període de proves almenys de sis mesos, durant el qual es procedirà a efectuar els controls regulats en la normativa específica i es registraran documentalment tots els assajos realitzats. Aquesta etapa comprendrà l'execució i el desenvolupament dels procediments de treball i els assajos aprovats mitjançant la resolució que autoritze el període de proves. Aquest període de proves serà supervisat per un centre, laboratori o institut oficial o homologat, amb independència dels controls que exercisca la Conselleria de Medi Ambient de pròpia iniciativa.  
3. Informe final sobre les proves realitzades.  
Una vegada finalitze el període de proves i en el termini de tres mesos, l'interessat presentarà davant la Conselleria de Medi Ambient un informe final avalat per un centre, laboratori o institut oficial o homologat. Aquest informe haurà de ser aprovat per la Conselleria de Medi Ambient.  
4. Resolució.  
Finalment, la Conselleria de Medi Ambient dictarà, en el termini de tres mesos, una resolució d'acord amb tot l'anterior. Posat cas que no es resolga en el termini indicat, la sol·licitud s'entendrà desestimada, a l'efecte establit en l'article 43 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
DISPOSICIÓ FINAL  
Qualsevol sistema proposat que complisca el que es disposa en els articles anteriors i tenint en compte rigorosos criteris d'innocuïtat, asèpsia i salubritat, a fi de garantir-ne la desinfecció o esterilització, disposarà d'un sistema d'aplicació de tests físics, químics i biològics segons la normativa vigent, per a comprovar l'eficiència de l'esterilització per a tots els residus sanitaris infecciosos del grup III.  
València, 14 de juliol de 1997  
El conseller de Medi Ambient,  
JOSÉ MANUEL CASTELLÁ ALMIÑANA


Còpia Permalink ELI